**Καλώς ήρθες παράξενε στον τόπο μου**

*Στίχοι/μουσική: Foxmoor B. D./Active Member*

*Δίσκος: Μέρες παράξενες, θαυμάσιες μέρες*

Καλώς ήρθες, ξένε στο τόπο μου  
άραξε δίπλα να σου βάλω ένα κρασί να πιεις  
συγχώρεσέ με λιγάκι για τον τρόπο μου,   
μα με βρήκες στην αγκαλιά της ντροπής.  
Ξέμεινα μόνος μου, πάρε και κάτσε όπου θες  
κουρασμένο σε βλέπω, πρέπει καιρό να γυρίζεις,   
όμως μέσα στη ζαλάδα μου και πίσω απ’ τις σκιές  
σα να μου φαίνεται πως κάτι μου θυμίζεις.  
  
Γεια σου και σένα, έλειπα χρόνια ήμουνα κάπου μακριά  
με φέραν πίσω δυνατές φωνές  
και κάποιες τύψεις που μου είπαν πως εδώ κοντά  
έχω γεννηθεί κι έχω πεθάνει δυο χιλιάδες φορές.  
  
Ω, να τα μας, καλά είπα όταν σε είδα  
πως σίγουρα παράξενα θα πρέπει να μιλάς  
από άλλο κόσμο έχεις απάνω σου σφραγίδα  
αυτά τα αγκάθια στο κεφάλι και τα ρούχα που φοράς.  
  
Κάποτε κάποιοι μου το φόρεσαν για στέμμα  
και με χλευάζανε μεγάλο βασιλιά  
ακόμα τρέχει από τότε φρέσκο αίμα  
σ’ αυτά που ανέβηκαν του χρόνου τα σκαλιά.  
Γι’ αυτό με βλέπεις μέσα στις σκιές  
σαν να φοβάμαι και να θέλω να γλιτώσω  
μια προσευχή σ’ ένα περβόλι με ελιές  
δε με αφήσανε ποτέ να την τελειώσω.  
  
Κι όμως μυρίζεις ουρανό και χώματα  
κι αυτή την όμορφη δροσιά της σιωπής  
  
Είναι που μ’ έφεραν εδώ αλλόκοτα μαλώματα  
άκου, λοιπόν, τι θα τους πεις:  
Αφού φωνάζουν όλοι αυτοί  
κι αφού σκοτώνουν στ’ όνομα μου  
πες αναβάλλεται η γιορτή  
πάω να ξαπλώσω στα καρφιά μου.  
Πες τους ο χρόνος πως τρελάθηκε  
δε κάνει στάση Γολγοθά  
πες ο παράξενος πως χάθηκε  
κι έφυγε οριστικά  
  
Μπερδεμένα μου τα λες, αλλά γουστάρω  
πρέπει να σπούδασες τη τέχνη του μυαλού  
ή σαν κι μένα όταν με πιάνει και σαλτάρω  
και πίνω εδώ, με πιάνει αλλού.  
  
Γι’ αυτό και εγώ ήρθα εδώ και σε διάλεξα πιωμένο  
για να μπορέσεις την αλήθεια να τους πεις  
κάτω από το φως το μέτωπο έχεις ιδρωμένο,   
μα το προσέχεις καθαρό, δε θα ντραπείς.  
Οι άλλοι παίξανε μαζί μου στους αιώνες  
αυτοκράτορα με χρίσανε, με κάναν στρατηγό,   
τα απλά μου λόγια τα σκορπίσαν σαν κανόνες  
και δεν ήξερα τίποτα εγώ.  
  
Που με βρήκες εδώ κάτω τι με θες;  
Το μυαλό μου δε σαλεύει από κούνια  
σα να γεννήθηκα μου φαίνεται χτες  
ενώ έξω υπάρχουν έξυπνοι μιλιούνια.  
  
Αυτούς τους είδα, τους άκουσα, τους νιώθει το πετσί μου  
προτιμώ τα καρφιά που με κρατάνε στο σταυρό  
αυτοί πουλήσαν ακριβά τη γέννησή μου,   
αυτοί φυλάνε το σκοτάδι θησαυρό.  
Πες στους εχθρούς μου ότι είχαν λόγο καλό  
και θα τους σέβομαι γιατί πιο τίμια σταθήκαν  
όταν με σκοτώναν, κοιτούσαν ουρανό  
κι έτσι πρόλαβαν από εκεί συγχωρεθήκαν.  
  
Ωραίος, παράξενε φίλε μου, απόψε  
για την ανημποριά μου βρήκες σκοπό  
πάρε μια κούπα πάρε ψωμί και κόψε  
να τελειώσω το κρασί μου και θα πάω να τους πω:  
Αφού φωνάζουν όλοι αυτοί  
κι αφού σκοτώνουν στ’ όνομα σου  
θα πω αναβάλλεται η γιορτή  
πας να ξαπλώσεις στα καρφιά σου.  
Θα πω ο χρόνος πως τρελάθηκε  
δε κάνει στάση Γολγοθά  
θα πω ο παράξενος πως χάθηκε  
κι έφυγε οριστικά.

Δουλέψτε σε ομάδες και συζητήστε τις παρακάτω ερωτήσεις:

1. Ποιος είναι ο ξένος; Τι σε κάνει να το πιστεύεις αυτό;
2. Πως αντιμετωπίζονται οι εχθροί;
3. Γιατί διάλεξε τον συγκεκριμένο άνθρωπο για να μεταφέρει το μήνυμα του;
4. Μπορείς να βρεις παραδείγματα θρησκευτικής γλώσσας και συμβολισμών στους στίχους του τραγουδιού;